PMIndiaData/PMIndiaSum huggingface dataset:
संलग्न आणि आरोग्यसेवा व्यावसायिकांकडून दिल्या जाणाऱ्या शिक्षण आणि सेवांच्या नियमन आणि प्रमाणीकरणासाठी संलग्न आणि आरोग्यसेवा व्यावसायिक विधेयक 2018  ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने संलग्न आणि आरोग्यसेवा व्यावसायिकांकडून दिल्या जाणाऱ्या शिक्षण आणि सेवांच्या नियमन आणि प्रमाणीकरणासाठी संलग्न आणि आरोग्यसेवा व्यावसायिक विधेयक 2018 ला मंजुरी दिली आहे. भारतीय संलग्न आणि आरोग्यसेवा परिषद आणि राज्य संलग्न आणि आरोग्यसेवा परिषद स्थापन करण्याची तरतूद यात आहे. संलग्न आणि आरोग्यसेवा व्यावसायिकांसाठी ते मानक ठरवतील तसेच सुविधा उपलब्ध करून देतील. तपशील: केंद्रीय आणि संबंधित राज्य संलग्न आणि आरोग्यसेवा परिषदांची स्थापना, 15 प्रमुख व्यावसायिक श्रेणींमध्ये संलग्न आणि आरोग्यसेवा शाखेतील 53 व्यावसायिकांचा समावेश केंद्रीय आणि राज्य परिषदांच्या रचना, स्थापना आणि कार्याची तरतूद या विधेयकात आहे. उदा. धोरण आणि मानके आखणे, व्यावसायिक वर्तनाचे नियमन केंद्रीय परिषदेत 47 सदस्य असतील, यापैकी 14 सदस्य वैविध्यपुर्ण भूमिका पार पाडतील तर उर्वरित 33 सदस्य 15 व्यावसायिक श्रेणीचे प्रतिनिधित्व करतील. केंद्रीय आणि राज्य परिषदांतर्गत, व्यावसायिक सल्लागार संस्था स्वतंत्रपणे मुद्दे तपासतील आणि विशिष्ट श्रेणीसंबंधी शिफारशी करतील. संलग्न आणि आरोग्य सेवा संस्थांच्या मान्यतेचे काम राज्य परिषद बघेल. अपप्रवृत्तींना आळा घालण्यासाठी गुन्हे आणि दंडाचे कलम विधेयकात समाविष्ट करण्यात आले आहे. हे विधेयक केंद्र आणि राज्य सरकारांना नियम बनवण्याचे अधिकार देते. नियमन आणि सुधारणा करण्यासाठी परिषदेला निर्देश देण्याचे अधिकार केंद्र सरकारला आहेत. उद्दिष्ट: कायदा पारित झाल्यापासून 6 महिन्याच्या आत हंगामी परिषदेची स्थापना केली जाईल. तिचा कालावधी दोन वर्षाचा असेल. केंद्र आणि राज्य परिषदेची स्थापना करताना विविध स्रोतांकडून निधी मिळवण्याची तरतूद केली जाईल. परिषदांना केंद्र आणि राज्य सरकारांकडून आवश्यकतेनुसार अनुदान दिले जाईल. जर राज्य सरकारने असमर्थता दर्शवली तर केंद्र सरकार सुरुवातीची वर्षे अनुदान उपलब्ध करून देईल. खर्च: सुरुवातीच्या चार वर्षांसाठी एकूण खर्च 95 कोटी रुपये अपेक्षित आहे. एकूण खर्चाच्या चार पंचमांश (75 कोटी रुपये )राज्यांसाठी राखीव असतील तर उर्वरित निधी केंद्रीय परिषदांच्या परिचलनासाठी वापरला जाईल. लाभार्थींची संख्या: संलग्न आणि आरोग्यसेवा व्यावसायिक विधेयकाचा थेट लाभ सुमारे 8-9 लाख व्यावसायिकांना अन्य पदवी शिक्षण घेत असलेल्या व्यवसायिकांना होईल. देशातील आरोग्यसेवा बळकट करण्यासाठी हे विधेयक असल्यामुळे संपूर्ण देशाला आणि आरोग्य क्षेत्राला या विधेयकाचा लाभ होईल.
पर्यटन क्षेत्रात सहकार्य दृढ करण्यासाठी भारत आणि मालदीव यांच्यात सामंजस्य करार

पर्यटन क्षेत्रात भारत आणि मालदीव यांच्यातले सहकार्य दृढ करण्यासाठी भारत आणि मालदीवच्या पर्यटन विभागात झालेल्या सामंजस्य कराराला केंद्रीय मंत्रिमंडळाच्या आज झालेल्या बैठकीत पूर्वलक्षी प्रभावाने संमती देण्यात आली. मालदीव बरोबर झालेल्या या सामंजस्य करारामुळे या महत्वाच्या स्रोत बाजारातून येणाऱ्यांच्या संख्येत वाढ होऊ शकते. भारतासाठी महत्वपूर्ण पर्यटन उत्पादन बाजारपेठ म्हणून मालदीव पुढे येत आहे. पर्यटन क्षेत्रात द्विपक्षीय सहकार्य वाढविण्यासाठी पर्यटनविषयक माहितीचे आदानप्रदान, मनुष्यबळ विकास सहकार्यासाठी आदान-प्रदान कार्यक्रमांची निर्मिती यावर या सामंजस्य करारात भर देण्यात आला आहे.
भारताने देशवासियांच्या लसीकरणासाठी घेतलेल्या प्रयत्नांमध्ये आजचा दिवस महत्त्वपूर्ण-पंतप्रधान नरेंद्र मोदी

पंतप्रधान नरेंद्र मोदी यांनी आजचा दिवस देशवासियांच्या लसीकरणासाठी अतिशय महत्त्वाचा असल्याचे म्हटले आहे. 12-14 वयोगटातील मुले आणि 60 वर्षावरील नागरिकांनी लसीची मात्रा घ्यावी, असे पंतप्रधान म्हणाले. ट्वीट संदेशांमध्ये पंतप्रधान म्हणाले; "भारताने देशवासियांच्या लसीकरणासाठी घेतलेल्या प्रयत्नांमध्ये आजचा दिवस महत्त्वपूर्ण आहे. आजपासून, 12-14 वयोगटातील मुले लसीकरणासाठी पात्र आहेत आणि 60 वर्षांवरील नागरीकांनी लसीची खबरदारीची मात्रा घ्यावी. या वयोगटातील नागरिकांना मी लसीकरणाची विनंती करतो." "भारताने जागतिक जबाबदारीची भूमिका निभावत लसीकरण मैत्री (Vaccine Maitri) कार्यक्रमांतर्गत अनेक देशांना लस पाठवली. भारतीय लसींमुळे जागतिक पातळीवर कोविड-19 विरोधात सशक्तपणे लढता आले, याचा मला आनंद आहे." "आज, भारताकडे अनेक ‘मेड इन इंडिया’ लसी आहेत. योग्य मुल्यमापन करुन आपण इतर लसींनाही मंजुरी दिली आहे. आम्ही आता या महामारीविरोधात लढण्यासाठी सुस्थितीत आहोत. तसेच आपल्याला कोविड संबंधित खबरदारीच्या उपाययोजनांचे नियमित पालन करत राहावे लागणार आहे."
श्रीमद् भगवद्गीतेच्या श्लोकांवर 21 विद्वानांनी केलेली टिपण्णी असलेल्या हस्तलिखितांचे पंतप्रधानांच्या हस्ते प्रकाशन

नवी दिल्ली, 9 मार्च 2021 पंतप्रधान नरेंद्र मोदी यांनी आज श्रीमद् भगवद्गीतेच्या श्लोकांवर 21 विद्वानांनी केलेली टिपण्णी असलेल्या हस्तलिखितांचे प्रकाशन केले. जम्मू काश्मीरचे नायब राज्यपाल मनोज सिन्हा आणि जम्मू काश्मीरच्या धर्मार्थ ट्रस्टचे अध्यक्ष विश्वस्त डॉ करण सिंह यावेळी उपस्थित होते. भारतीय तत्त्वज्ञानासंदर्भात डॉ करण सिंह यांनी केलेल्या कार्याची पंतप्रधानांनी प्रशंसा केली. त्यांच्या प्रयत्नामुळे, शतकांपासून संपूर्ण भारताच्या वैचारिक परंपरेची धुरा वाहणाऱ्या जम्मू काश्मीरची ओळख पुनरुज्जीवित झाल्याचे पंतप्रधान म्हणाले. हजारो विद्वानांनी गीतेचा सखोल अभ्यास करण्यासाठी आपले संपूर्ण आयुष्य समर्पित केले. एका ग्रंथाच्या प्रत्येक श्लोकाच्या भिन्न-भिन्न व्याख्या, यातून गीतेच्या अथांगतेची प्रचीती येते. हे भारताच्या वैचारिक स्वातंत्र्य आणि सहिष्णूतेचे प्रतिक असून प्रत्येक व्यक्तीला स्वतःचा दृष्टीकोन ठेवण्यासाठी ते प्रोत्साहित करते असे त्यांनी सांगितले. भारताला एकतेच्या सूत्रात बांधणाऱ्या आदी शंकराचार्यानी गीता म्हणजे आध्यात्मिक जाणीव या दृष्टीकोनातून पाहिले. रामानुजाचार्य यांच्यासारख्या संतानी गीता म्हणजे आध्यात्मिक ज्ञानाची अभिव्यक्ती मानली. स्वामी विवेकानंदासाठी गीता म्हणजे अतूट कर्मनिष्ठा आणि अजोड आत्मविश्वास यांचा स्त्रोत राहिली. श्री अरबिंदो यांच्यासाठी गीता म्हणजे ज्ञान आणि मानवता यांचे प्रतिरूप होते. महात्मा गांधींसाठी गीता म्हणजे अनेक कठीण काळात पथदर्शक होती. नेताजी सुभाष चंद्र बोस यांची देशभक्ती आणि पराक्रम यांचे स्फूर्तीस्थान गीता होती. या गीतेचा अर्थ बाळ गंगाधर टिळक यांनी उलगडला आणि स्वातंत्र्य लढ्याला नवे सामर्थ्य दिले. आपल्या लोकशाहीने आपल्याला विचार स्वातंत्र्य, कामाचे स्वातंत्र्य, आयुष्याच्या प्रत्येक क्षेत्रात समान अधिकार प्रदान केले आहेत. हे स्वातंत्र्य लोकशाही संस्थांमधून आले आहे, ज्या आपल्या राज्य घटनेच्या रक्षक आहेत. म्हणूनच आपण जेव्हा आपल्या हक्काबद्दल बोलतो तेव्हा आपल्याला आपल्या लोकशाही कर्तव्यांचेही स्मरण असले पाहिजे असे पंतप्रधान म्हणाले. गीता ही संपूर्ण जगासाठी आणि प्रत्येक प्राणीमात्रासाठी आहे. अनेक भारतीय आणि आंतरराष्ट्रीय भाषांमध्ये गीतेचा अनुवाद झाला आहे.अनेक देशात अनेक आंतरराष्ट्रीय विद्वान यावर संशोधन करत आहेत. आपल्याकडचे ज्ञान इतरांनाही देणे ही भारतीय संस्कृती आहे. गणित, वस्त्रोद्योग, धातुशास्त्र आणि आयुर्वेद याबाबतचे आपले ज्ञान नेहमीच मानवी संपत्ती म्हणून पाहिले गेले आहे. जगाच्या विकासासाठी आणि मानवतेच्या सेवेसाठी योगदान देण्याकरिता आज भारत पुन्हा एकदा आपल्या क्षमता उभारत आहे. भारताचे योगदान अवघ्या जगाने नुकतेच पाहिले. हे योगदान आत्मनिर्भर भारत घडवण्यासाठीच्या प्रयत्नात जगाला मोठ्या प्रमाणात उपयुक्त ठरेल असे पंतप्रधान म्हणाले.
वाराणसी शालेय विद्यार्थ्यांशी संवाद साधतांना, वाराणसीमधील विकासकामांचे पंतप्रधानांनी केले मूल्यांकन

पंतप्रधान नरेंद्र मोदी यांनी आज जवळपास ९० मिनिटे त्यांच्या वाराणसी मतदार संघातील शालेय विद्यार्थ्यांशी संवाद साधून विचारांची देवाणघेवाण केली. तसेच त्यांनी विद्यार्थ्यांशी संवाद साधतांना, वाराणसीमधील विकास कामांचे मूल्यांकन केले. नारुर खेड्यातील प्राथमिक शाळेतील विद्यार्थ्यांनी पंतप्रधानांच्या आगमनानंतर त्यांचे उत्साहाने स्वागत केले. पंतप्रधानांनीही विश्वकर्मा जयंती निमित्त विद्यार्थ्यांना शुभेच्छा दिल्यात आणि विविध कौशल्य आत्मसात करण्या मागील महत्व विशद केले. पंतप्रधानांनी मुलांना न भिता प्रश्न विचारण्यास सांगितले ते म्हणाले कि, हीच खरी यशाची गुरुकिल्ली आहे. पंतप्रधानांनी ” रूम टू रीड ” या स्वयंसेवी संस्थांच्या मुलांबरोबरहि वेळ घालविला. त्यानंतर त्यांनी डीएलडब्लू वाराणसी येथिल गरीब आणि वंचित मुलांबरोबर संवाद साधला. हि मुले कशी विद्यापीठाला साहाय्य करतात. पंतप्रधानांनी त्यांना अभ्यासासाठी मेहनत आणि क्रीडा क्षेत्रात रुची निर्माण करण्याचा सल्ला दिला. संध्यकाळी पंतप्रधानांनी वाराणसीच्या रस्त्यांवरून फेरफटका मारतांना वाराणसीच्या विकास कामाचा आढावा घेऊन मूल्यमापन केले. त्यांनी काशी विश्वनाथ मंदिरात प्रार्थनेसाठी काही मिनिटे घालवली तसेच त्यांनी माण्डूड़ीह रेल्वे स्थानकाला अचानक भेट दिली.
राज्यसभेत पंतप्रधानांनी केले भाषण

संसदेचे वरिष्ठ सभागृह असलेल्या राज्यसभेच्या 250 व्या अधिवेशनानिमित्त आयोजित विशेष चर्चेत पंतप्रधान नरेंद्र मोदी यांनी आज भाषण केले. देशाच्या इतिहासात राज्यसभेने महत्वाचे योगदान दिले आहे आणि या सदनाने इतिहास घडतानाही बघितले आहे, असे पंतप्रधानांनी ऐतिहासिक अधिवेशनाला संबोधित करताना सांगितले. द्विसदन संसद रचना करण्यामागच्या भारतीय राज्यघटनाकर्त्यांच्या दूरदृष्टीने आपली लोकशाही समृद्ध झाली असल्याचे त्यांनी सांगितले. भारताच्या वैविध्यतेचे प्रतिक आणि भारताच्या संघराज्य रचनेचे प्रतिबिंब राज्यसभा आहे, असे पंतप्रधान म्हणाले. राज्यसभा कधी भंग होत नाही आणि हे सदन चिरंतन असल्याचा उल्लेख त्यांनी केला. निवडणुकांच्या राजकारणापासून दूर राहणाऱ्या, देशासाठी आणि देशाच्या विकासासाठी योगदान देणाऱ्यांना राज्यसभा संधी पुरवते, असे पंतप्रधानांनी सांगितले. भारतीय राज्यघटनेत असलेल्या सहकार्यात्मक संघराज्याचे तत्व जपण्यात राज्यसभेची भूमिका महत्वाची असल्याचे ते म्हणाले. राज्यसभेने देशाचे हित नेहमीच जपले आहे. यासंदर्भात पंतप्रधानांनी वस्तू आणि सेवा कर, तीन तलाक आणि कलम 370 यासारख्या महत्वाच्या विधेयकांमध्ये राज्यसभेच्या भूमिकेचा उल्लेख केला. राज्यसभेचे महत्व अधोरेखित करताना पंतप्रधानांनी माजी पंतप्रधान अटलबिहारी वाजपेयी यांचे शब्द उद्‌धृत केले. देशाच्या प्रगतीसाठी राज्यसभेचा सक्रिय पाठिंबा आवश्यक आहे. डॉ. बाबासाहेब आंबेडकरांचे यांनी संसदेच्या वरिष्ठ सभागृहाच्या माध्यमातून विकासासाठी आणि देशाच्या प्रगतीसाठी दिलेल्या योगदानाचे स्मरण पंतप्रधानांनी यावेळी केले. सदनाच्या कामकाजात व्यत्यय न आणता प्रभावीपणे मते मांडणे आणि संसदीय परंपरा जपण्यात संसदेचे काही सदस्य सांभाळत असलेल्या नीतीतत्वांचे पंतप्रधानांनी कौतुक केले. या प्रथांमधून बरेच काही शिकण्यासारखे असल्याचे पंतप्रधानांनी सांगितले. प्रभावी लोकशाहीसाठी राज्यसभा महत्वाची असल्याचे ते म्हणाले. वरिष्ठ सदनाच्या चेक्स ॲण्ड बॅलन्सेसचा वापर विधेयके अडवण्यासाठी होऊ नये, असे पंतप्रधानांनी सांगितले.
पंतप्रधान नरेंद्र मोदी दि. 7 मार्च रोजी जन औषधी योजनेच्या लाभार्थींबरोबर संवाद साधणार

‘जन औषधी दिना’निमित्त पंतप्रधान नरेंद्र मोदी उद्या- दि. 7 मार्च, 2022 रोजी दुपारी 12.30 वाजता जन औषधी केंद्रांचे मालक आणि या योजनेच्या लाभार्थींबरोबर दूरदृष्यप्रणालीव्दारे संवाद साधणार आहेत. याप्रसंगी प्रथम पंतप्रधानांचे मार्गदर्शनपर भाषण होईल, त्यानंतर ते संबंधित लाभार्थींबरोबर संवाद साधतील. या कार्यक्रमासाठी ‘जन औषधी- जन उपयोगी’ ही संकल्पना निश्चित करण्यात आली आहे. जेनरिक औषधांचा वापर आणि जन औषधी योजनेचे लाभ याविषयी जनजागृती करण्यासाठी दि. 1 मार्चपासून देशभरामध्ये जन औषधी सप्ताह साजरा केला जात आहे. या सप्ताहामध्ये जन औषधी संकल्प यात्रा, मातृशक्ती सन्मान, जन औषधी बाल मित्र, जन औषधी जन जागरण अभियान, ‘आओ जन औषधी मित्र बने’ आणि जन औषधी जन आरोग्य मेळा अशा विविध कार्यक्रमांचे आयोजन करण्यात आले आहे. सर्वांना परवडणा-या किंमतीमध्ये औषधे उपलब्ध करून देण्याच्या पंतप्रधान मोदी यांच्या संकल्पनेनुसार देशभरामध्ये 8,600 पेक्षा जास्त जनऔषधी दुकाने सुरू करण्यात आली आहेत. देशातल्या जवळपास प्रत्येक जिल्ह्यामध्ये अशा प्रकारचे जन औषधी दुकान आहे.
भारतातून फेनी नदीतले 1.82 क्युसेक्स पाणी सोडण्याबाबत भारत आणि बांगलादेश यांच्यात झालेल्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि बांगलादेशात फेनी नदीसंदर्भात झालेल्या कराराला मंजुरी देण्यात आली. या करारानुसार, भारतातील नदीतून 1.82 क्युसेक्स पाणी सोडले जाणार आहे. भारतातील त्रिपुरा राज्यातल्या सब्रूम गावासाठी यामुळे पिण्याचे पाणी उपलब्ध होणार आहे. लाभ : सध्या भारत आणि बांगलादेश दरम्यान फेनी जलवाटपासंदर्भात कोणताही करार अस्तित्वात नाही. सध्या सब्रूम गावाला असणारा पाणीपुरवठा अपुरा आहे. या करारामुळे गावाला पाणीपुरवठा होईल.
पंतप्रधानांनी कामगार दिनी लाखो श्रमिकांच्या मेहनत, जिद्द आणि समर्पित वृत्तीला सलाम केला

पंतप्रधान नरेंद्र मोदी यांनी कामगार दिनानिमित्त लक्षावधी श्रमिकांच्या मेहनत, जिद्द आणि समर्पित वृत्तीला सलाम केला आहे. “कामगार दिनी, भारताच्या निर्मितीत बहुमोल भूमिका पार पाडणाऱ्या लक्षावधी श्रमिकांच्या मेहनत, जिद्द आणि समर्पित वृत्तीला आपण सलाम करतो”, असे पंतप्रधान म्हणाले.
बुडापेस्ट इथे झालेल्या जागतिक कॅडेट क्रीडास्पर्धेत अनेक पदके जिंकल्याबद्दल पंतप्रधानांनी भारतीय संघाचे केले अभिनंदन

नवी दिल्ली 26 जुलै 2021 हंगेरीत, बुडापेस्ट इथे झालेल्या जागतिक कॅडेट क्रीडास्पर्धेत अनेक पदके जिंकल्याबद्दल पंतप्रधान नरेंद्र मोदी यांनी भारतीय संघाचे अभिनंदन केले आहे. ट्वीट संदेशात पंतप्रधान म्हणाले की, “आपले क्रीडापटूं आपल्याला अभिमान वाटेल असे कार्य करत आहेत . हंगेरीत, बुडापेस्ट इथे सुरु असलेल्या जागतिक कॅडेट क्रीडास्पर्धेत भारताने 5 सुवर्णपदकांसह 13 पदकांची कमाई केली आहे. आपल्या संघाचे हार्दिक अभिनंदन आणि भविष्यातील यशासाठी त्यांना खूप शुभेच्छा.”
पंतप्रधानांनी रक्षाबंधनाच्या पावन दिवसानिमित्त सर्वांना दिल्या शुभेच्छा

पंतप्रधान नरेंद्र मोदी यांनी रक्षाबंधनाच्या पावन दिवसानिमित्त जनतेला शुभेच्छा दिल्या आहेत. आपल्या ट्विट संदेशात पंतप्रधान म्हणाले; "आपणा सर्वांना रक्षाबंधनाच्या खूप खूप शुभेच्छा. आपणा सर्वांना रक्षाबंधनाच्या खूप खूप शुभेच्छा."
करविषयक माहितीसंदर्भातल्या मालदीवबरोबरच्या कराराला केंद्रीय मंत्रिमंडळाची मान्यता

भारत आणि मालदीव यांच्यात करविषयक माहितीचे आदान-प्रदान करणाऱ्या करारावर स्वाक्षऱ्या करण्याला आणि मंजूरीला केंद्रीय मंत्रिमंडळाने आज मान्यता दिली. यामुळे कर चुकवेगिरीला आळा घालण्यासाठी मदत होणार असून उभय देशातल्या करविषयक माहितीच्या देवाण-घेवाणीला प्रोत्साहन मिळणार आहे.
पंतप्रधान नरेंद्र मोदी सोमवार, 10 ऑगस्ट रोजी अंदमान आणि निकोबार बेटांसाठीच्या  सबमरीन ऑप्टीकल फायबर केबलचे उद्‌घाटन करणार

पंतप्रधान नरेंद्र मोदी सोमवार, 10 ऑगस्ट 2020 रोजी, व्हिडीओ कॉन्फरन्सिंगच्या माध्यमातून चेन्नई आणि पोर्ट ब्लेअरला जोडणाऱ्या सबमरीन ऑप्टीकल फायबर केबलचे (ओएफसी) उद्घाटन करुन देशाप्रती समर्पित करणार आहेत. सबमरीन केबल पोर्ट ब्लेअर ते स्वराज द्वीप (हॅवलॉक), लिटल अंदमान, कार निकोबार, कामोर्ता, ग्रेट निकोबार, लाँग आयलँड आणि रंगत या द्वीपांना जोडली जाणार आहे. या जोडणीमुळे देशातील इतर भागांप्रमाणेच अंदमान आणि निकोबार बेटांवरही मोबाईल आणि लँडलाईन दूरध्वनी सेवा जलद आणि अधिक विश्वासार्ह होणार आहे. या प्रकल्पाचा पायाभरणी समारंभ पंतप्रधानांच्या हस्ते 30 डिसेंबर 2018 रोजी पोर्ट ब्लेअर येथे पार पडला होता. प्रकल्पाच्या शुभारंभानंतर, चेन्नई आणि पोर्ट ब्लेअरदरम्यान सबमरीन ओएफसी लिंक 2 x 200 जीबीपीएस प्रतिसेकंद एवढी बँडविड्थ असणार आहे आणि पोर्ट ब्लेअर आणि इतर बेटांदरम्यान 2 x 100 जीबीपीएस एवढी असणार आहे. या बेटांवर विश्वासार्ह, मजबूत आणि वेगवान टेलिकॉम आणि ब्रॉडबँड सुविधांची तरतूद करणे ग्राहकांच्या दृष्टीकोनातून तसेच धोरणात्मक आणि शासन कारभारासाठी महत्त्वाची उपलब्धी ठरणार आहे. उपग्रहांद्वारे पुरविल्या जाणार्‍या मर्यादित बॅकहॉल बँडविड्थमुळे त्रस्त असलेल्या 4 जी मोबाइल सेवांमध्येही यामुळे मोठी सुधारणा दिसून येईल. सुधारीत टेलिकॉम आणि ब्रॉडबँड जोडणीमुळे बेटांवर पर्यटन आणि रोजगार निर्मितीला चालना मिळेल,अर्थव्यवस्थेला चालना मिळेल आणि राहणीमानाचा दर्जा सुधारेल. चांगल्या कनेक्टिव्हिटीमुळे टेलिमेडिसीन आणि टेली-एज्युकेशन या ई-गव्हर्नन्सची अंमलबजावणी सुलभ होईल. लहान उद्योजकांना ई-कॉमर्समुळे संधी निर्माण होतील तर शैक्षणिक संस्था विस्तारीत बँडविडथचा वापर ई-लर्निंग आणि ज्ञानाची देवाणघेवाण करण्यासाठी करतील. व्यवसाय प्रक्रिया आऊटसोर्सिंग सेवा आणि इतर मध्यम आणि मोठ्या उद्योगांनाही चांगल्या कनेक्टिव्हिटीचा लाभ होईल. या प्रकल्पासाठी केंद्र सरकारने युनिव्हर्सल सर्व्हिस ऑब्लिगेशन फंड (युएसओएफ) अंतर्गत दळणवळण मंत्रालयाच्या दूरसंचार खात्यामार्फत निधी पुरवला आहे. भारत संचार निगम लिमिटेडने हा प्रकल्प अंमलात आणला आहे तर टेलिकम्युनिकेशन्स कन्सलटन्टस इंडिया लिमिटेड प्रकल्पासाठी तांत्रिक सल्लागार कंपनी आहे. प्रकल्पासाठी 1,224 कोटी रुपये खर्च करुन सुमारे 2300 किलोमीटर सबमरीन ओएफसी केबल टाकण्यात आली आहे. प्रकल्पाचे काम नियोजीत वेळेत पूर्ण झाले आहे.
कोपनहेगन येथे झालेल्या भारत-डेन्मार्क व्यापार मंचाच्या कार्यक्रमात पंतप्रधानांचा सहभाग

नवी दिल्ली, 3 मे 2022 पंतप्रधान नरेंद्र मोदी आज डेन्मार्कच्या पंतप्रधान मेटे फ्रेडरिकसेन तसेच डेन्मार्कचे राजपुत्र महामहीम फ्रेडरिक यांच्यासह संयुक्तपणे ‍डॅनिश उद्योग महासंघामध्ये भारत-डेन्मार्क व्यापार मंचाच्या कार्यक्रमात सहभागी झाले पंतप्रधानांनी दोन्ही अर्थव्यवस्थांमधील परस्परपूरक कौशल्य संचाचे महत्त्व विषद केले आणि भारतातील हरित तंत्रज्ञान, कोल्ड चेन्स, टाकाऊ गोष्टींपासून उत्पन्न, नौवहन आणि बंदरे, यांसह इतर क्षेत्रात असलेल्या असंख्य संधींचा लाभ घेण्यासाठी डेन्मार्कच्या कंपन्यांना आमंत्रण दिले. त्यांनी भारताच्या व्यापार स्नेही दृष्टिकोनावर भर दिला आणि दोन्ही देशांमधील व्यापार समुदायांना सहकार्यविषयक संधींचा शोध घेण्याचा आग्रह केला. दोन्ही देशांदरम्यान दुवा निर्माण करण्यात असलेल्या व्यापार समुदायाच्या भूमिकेवर डेन्मार्कच्या पंतप्रधान फ्रेडरिकसेन यांनी भर दिला. या कार्यक्रमात दोन्ही देशांमधील खालील विषयांशी संबंधित व्यापार क्षेत्रातील उद्योगांनी भाग घेतला: हरित तंत्रज्ञान, अभिनव संशोधन आणि डिजिटलीकरण उर्जा स्वयंपूर्णता आणि नूतनीकरणीय उर्जा पाणी, पर्यावरण आणि कृषी पायाभूत सुविधा, वाहतूक आणि सेवा व्यापार क्षेत्रातील खालील प्रमुख नेत्यांनी व्यापार मंचाच्या कार्यक्रमात भाग घेतला: भारतीय व्यापारी प्रतिनिधीमंडळ: संजीव बजाज, अध्यक्ष आणि व्यवस्थापकीय संचालक, बजाज फिनसर्व्ह मर्या. बाबा एनकल्याणी, अध्यक्ष आणि व्यवस्थापकीय संचालक, भारत फोर्ज महेंद्र सिंघी, व्यवस्थापकीय संचालक आणि अध्यक्ष, दालमिया सिमेंट (भारत)मर्या. रिझवान सोमर, व्यवस्थापकीय संचालक आणि अध्यक्ष, हिंदुस्तान पोर्टस, दर्शन हिरानंदानी, अध्यक्ष, हिरानंदानी गट पुनीत चटवाल, व्यवस्थापकीय संचालक आणि अध्यक्ष, इंडियन हॉटेल्स कंपनी मर्या. दीपक बागला, व्यवस्थापकीय संचालक आणि अध्यक्ष, इन्व्हेस्ट इंडिया रितेश अग्रवाल, संस्थापक आणि अध्यक्ष, ओयो रुम्स सलील सिंघल, अध्यक्ष एमीरेट्स, पीआय उद्योग मर्या. सुमंत सिन्हा अध्यक्ष आणि व्यवस्थापकीय संचालक, रिन्यू पॉवर दिनेश खारा, अध्यक्ष, भारतीय स्टेट बँक सी.पी.गुरनानी, अध्यक्ष आणि व्यवस्थापकीय संचालक, टेक महिंद्र मर्या. तुलसी तांती, सुझलॉन एनर्जी मर्या. डॅनिश व्यापारी प्रतिनिधीमंडळ: नील्स आगे जेर, मालक, एव्हीके पीटर पल्लीशोज, अध्यक्ष, बेट्र सी’ट हार्ट,अध्यक्ष, कार्ल्स बर्ग जेकॉब,बारूएलपोल्सन, व्यवस्थापकीय भागीदार, कोपनहेगन इन्फ्रास्ट्रक्चर पार्टनर्स जुक्का पेर्टोला, अध्यक्ष,सीओडब्ल्यूआय& सीमेन्स विंड पॉवर जोर्गन मॅड्स क्लाऊ सेन, मालक, दान्फोस थॉमस प्लेनबोर्ग, अध्यक्ष,डीएसव्ही किम वेज्ल्बी हान्सेन, अध्यक्ष, फॉस जेन्स मॉबर्ग, अध्यक्ष, ग्रंडफॉस रोलँड बान, अध्यक्ष, हल्डोर टॉप्सी लार्स पीटरसन, अध्यक्ष, हेम्पेल नील्स स्मेडगार्ड, अध्यक्ष, आयएसएस ऑलिव्हर फॉन्टन. अध्यक्ष,,एलएमविंड पॉवर ब्लेड्स जेन्स-पीटर सोल, अध्यक्ष, रॅम्बोल जेन्स बीरगरसन, अध्यक्ष, रॉकवुल मॅड्स निप्पर, अध्यक्ष, ऑरस्टेड
राज्यसभेत उपराष्ट्रपती एम. वेंकय्या नायडू यांच्या स्वागतप्रसंगी पंतप्रधानांचे वक्तव्य

राज्यसभेचे अध्यक्ष म्हणून उपराष्ट्रपती एम. वेंकय्या नायडू यांच्या स्वागतप्रसंगी राज्यसभेच्या सदस्यांबरोबर पंतप्रधान नरेंद्र मोदी सहभागी झाले. स्वागतपर भाषणाच्या सुरुवातीला पंतप्रधान म्हणाले की, आजच्या 11 ऑगस्ट या दिवशी स्वातंत्र्य चळवळीतील तरुण क्रांतिकारक खुदीराम बोस यांना ब्रिटीशांनी फासावर चढवले. ते म्हणाले की, ही घटना स्वातंत्र्यासाठी लढलेल्यांच्या बलिदानाचे तसेच आपणा सर्वांवरच्या जबाबदारीचे स्मरण करुन देते. वेंकय्या नायडू हे स्वतंत्र भारतात जन्मलेले पहिले उपराष्ट्रपती आहेत असे पंतप्रधान म्हणाले. नायडू यांना प्रदीर्घ अनुभव असून संसदीय कामकाजाच्या गुंतागुंतीची त्यांना उत्तम जाण आहे असे ते म्हणाले. वेंकय्या नायडू यांच्याबरोबरच्या प्रदीर्घ अनुबंधाचे स्मरण करताना पंतप्रधान म्हणाले की, ग्रामीण भाग, गरीब आणि शेतकरी यांच्या गरजांप्रति नायडू हे नेहमीच संवदेनशील असतात आणि त्यांच्या समस्यांबाबत नायडू यांनी दिलेली माहिती अतिशय उपयुक्त असते. विनयशील आणि ग्रामीण पार्श्वभूमी असलेल्या व्यक्ती आज देशाच्या सर्वोच्च पदांवर विराजमान असून यातून भारतीय लोकशाहीची परिपक्वता आणि भारतीय संविधानाचे सामर्थ्य दिसून येते असे पंतप्रधान म्हणाले.
अमेरिकेच्या संरक्षण मंत्र्यांनी घेतली पंतप्रधानांची भेट

अमेरिकेचे संरक्षण मंत्री जेम्स मॅटिस यांनी आज दुपारी पंतप्रधान नरेंद्र मोदी यांची भेट घेतली. गेल्यावर्षी जूनमध्ये अमेरिका भेटीदरम्यान राष्ट्राध्यक्ष ट्रम्प यांच्याशी झालेल्या विस्तृत आणि फलदायी चर्चेचे स्मरण पंतप्रधानांनी यावेळी केले. भारत-अमेरिका यांच्यातील दृढ धोरणात्मक भागिदारी आणखी विकसित करण्याच्या निर्धाराचा पुनरुच्चार त्यांनी यावेळी केला. पंतप्रधानांच्या अमेरिका भेटीदरम्यान घेतलेल्या निर्णयांच्‍या अंमलबजावणी विषयी मॅटिस यांनी पंतप्रधानांना माहिती दिली. शांतता, स्थैर्य आणि दहशतवादाचा मुकाबला करण्यासाठी प्रादेशिक आणि जागतिक वाढत्या सहकार्याबाबतही मॅटिस यांच्या भेटीदरम्यान चर्चा झाली. परस्पर संबंधांच्या प्रादेशिक आणि जागतिक मुद्दयांबाबत, उभय देशातल्या वाढत्या सहकार्याची पंतप्रधानांनी प्रशंसा केली.
फ्रान्सच्या संरक्षणमंत्र्यांनी घेतली पंतप्रधानांची भेट

फ्रान्सच्या संरक्षण मंत्री फ्लॉरेन्स पार्ले यांनी आज पंतप्रधान नरेंद्र मोदी यांची भेट घेतली. यावेळी पार्ले यांनी पंतप्रधान मोदी यांना द्विपक्षीय संरक्षण सहकार्याबद्दल माहिती दिली. संरक्षण सहकार्य हा भारत आणि फ्रान्समधल्या सामरीक भागीदारीचा एक मुख्य आधारस्तंभ असल्याचे पंतप्रधान मोदी यांनी सांगितलं. संरक्षण निर्मिती आणि संयुक्त संशोधन तसेच विकासात ‘मेक इन इंडिया’ चौकटीअंतर्गत फ्रान्सने अधिक सहकार्य करावे असे पंतप्रधानांनी सांगितले. यावेळी दोन्ही नेत्यांदरम्यान प्रादेशिक आणि जागतिक मुद्यांवर चर्चाही झाली. फ्रान्सचे राष्ट्राध्यक्ष मॅकरॉन यांचे भारतात लवकरात लवकर स्वागत करण्यासाठी उत्सुक असल्याचेही पंतप्रधानांनी सांगितलं.
रोजगारमेळा अंतर्गत, पंतप्रधान उद्या 71,000 उमेदवारांना नियुक्तीपत्रांचे वितरण करणार

नवी दिल्ली, 21 नोव्हेंबर 2022 रोजगार मेळा अंतर्गत, पंतप्रधान नरेंद्र मोदी दृकश्राव्य प्रणालीद्वारे उद्या सकाळी 10:30 वाजता नव्याने नियुक्त झालेल्या 71,000 जणांना नियुक्तीपत्रे वितरित करणार आहेत. याप्रसंगी पंतप्रधान नवनियुक्तांना संबोधितही करणार आहेत. रोजगार निर्मितीला सर्वोच्च प्राधान्य देण्याच्या पंतप्रधान मोदी यांच्या वचनाची पूर्तता करण्याच्या दिशेने रोजगार मेळा हे एक पाऊल आहे. रोजगार मेळा, रोजगार निर्मितीमधील प्रेरणादायी घटक म्हणून काम करेल तसेच युवावर्गाला त्यांच्या सक्षमीकरणासाठी आणि राष्ट्रविकासात त्यांच्या थेट सहभागासाठी अर्थपूर्ण संधी उपलब्ध करेल. यापूर्वी ऑक्टोबरमध्ये, रोजगार मेळा अंतर्गत 75,000 उमेदवारांना नियुक्तीपत्रे वितरित करण्यात आली होती. देशात 45 ठिकाणी (गुजरात आणि हिमाचलप्रदेश वगळून) नवीन नियुक्ती झालेल्यांना नियुक्तीपत्रांच्या लेखी प्रती सुपूर्द करण्यात येणार आहेत. यापूर्वी ज्या पदांकरता भरती झाली आहे, त्याशिवाय शिक्षक, प्राध्यापक, परिचारिका, नर्सिंग अधिकारी, डॉक्टर्स, फार्मासिस्ट, रेडिओग्राफर्स (क्ष किरण तज्ञ) आणि इतर तांत्रिक तसेच निमवैद्यकीय शाखांमधील पदेही भरण्यात येत आहेत. केंद्रीय गृह व्यवहार मंत्रालयातर्फे विविध केंद्रीय सशस्त्र पोलिस दलांमध्येही महत्वपूर्ण संख्येने पदे भरली जात आहेत. पंतप्रधान मोदी यांच्या हस्ते कर्मयोगी प्रारंभ मोड्युलची सुरूवातही होणार आहे. हे मोड्यूल म्हणजे विविध सरकारी विभागांतील नवनियुक्तांसाठी ऑनलाईन अभिमुखता (दिशानि्र्देश) अभ्य़ासक्रम आहे. त्यात सरकारी कर्मचाऱ्यांसाठीचे नियम, कामाच्या ठिकाणी पाळावयाची तत्वे आणि एकात्मिकता, मनुष्यबळ विकास विषयक धोरण आणि इतर लाभ तसेच भत्ते यांचा समावेश असेल जे नवनियुक्तांना नव्या वातावरणाशी आणि धोरणाशी जुळवून घेण्यास तसेच नव्या भूमिकेत स्वतःला सामावून घेण्यास सहाय्यभूत ठरतील. नवनियुक्त कर्मचाऱ्यांना igotkarmayogi.gov.in या संकेतस्थळावर भेट देऊन अन्य अभ्यासक्रम घेण्याची संधीही मिळेल आणि त्याद्वारे ते आपले ज्ञान, कौशल्य आणि स्पर्धात्मकता वाढवू शकतील.
भारत आणि सिंगापूर यांच्यात फिनटेक म्हणजेच वित्तीय तंत्रज्ञानविषयक संयुक्त गट स्थापन करण्याविषयीच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारत आणि सिंगापूर दरम्यान फिनटेक म्हणजेच वित्तीय तंत्रज्ञानविषयक संयुक्त कृती गट स्थापन करण्याविषयी झालेल्या सामंजस्य कराराला आज मंजुरी देण्यात आली. जून 2018 मध्ये हा करार करण्यात आला होता. लाभ या करारामुळे वित्तीय तंत्रज्ञान क्षेत्रात दोन्ही देशांमध्ये सहकार्य वाढेल. विशेषत: ॲप्लिकेशन प्रोग्रामिंग, रेग्युलेटरी सॅण्ड बॉक्स, पेमेंट आणि डिजिटल व्यवहारातील सुरक्षितता, इलेक्ट्रॉनिक व्यवहारांशी रूपे कार्ड जोडणे, यूपीआय आधारीत पेमेंट लिंक, केवायसी आणि आधार संबंधित मुद्यांवर नियमन आणि समस्या निराकरण करण्यासाठी या कराराचा उपयोग होईल. या संयुक्त कृती गटामुळे दोन्ही देशांमध्ये नियमित संपर्क राहील. धोरणे आणि नियमनांची माहिती तसेच अनुभवांचे अदानप्रदान होईल. फिनटेक कंपन्या वापरत असलेल्या डाटाचा काहीही भेदभाव न होता वापर करण्याबाबत नवी मानके स्थापन करण्यात येतील. सहकार्याला प्रोत्साहन सायबर सुरक्षा, वित्तीय घोटाळे यांच्यावर आळा घालण्यासाठी नियामक संस्थांच्या संबंधित अधिकाऱ्यांची क्षमता बांधणी यातून शक्य होईल. भारत आणि सिंगापूर दरम्यान वित्तीय तंत्रज्ञान उद्योगाला चालना देण्यासाठी फिनटेक क्षेत्राला विविध कंपन्यांनी सहकार्य वाढवण्यासाठी व्यापारी आणि वित्तीय क्षेत्रात फिनटेकच्या माध्यमातून समस्यांचे निराकरण करण्यासाठी या कराराचा लाभ होईल. फिनटेक क्षेत्रात दोन्ही देशांमध्ये असलेल्या युवा कौशल्याला प्रोत्साहन मिळेल. दोन्ही देशातली धोरणे परस्पर पूरक असलेला लाभ फिनटेक क्षेत्राला होईल.
पंतप्रधानांनी जनतेला श्री गुरु ग्रंथ साहिब जीच्या प्रकाश पर्वानिमित्त शुभेच्छा दिल्या

नवी दिल्ली, 7 सप्टेंबर 2021 पंतप्रधान नरेंद्र मोदी यांनी श्रीगुरु ग्रंथ साहिब जींच्या प्रकाश पर्व या पवित्र दिवसानिमित्त लोकांना शुभेच्छा दिल्या आहेत. एका ट्विटमध्ये पंतप्रधान म्हणाले; "श्रीगुरु ग्रंथ साहिब जी यांच्या प्रकाश पर्वाच्या पवित्र प्रसंगी शुभेच्छा. या ग्रंथातील उदात्त तत्त्वे, करुणा, न्याय आणि समानतेवरील भर संपूर्ण मानवजातीला मार्गदर्शन करणारे आहेत."
महान हॉकीपटू मोहम्मद शाहिद यांच्या निधनाबद्दल पंतप्रधानांतर्फे शोक व्यक्त

पंतप्रधान नरेंद्र मोदी यांनी महान हॉकीपटू मोहम्मद शाहिद यांच्या अकाली आणि दुर्भाग्यपूर्ण निधनाबद्दल शोक व्यक्त केला आहे. पंतप्रधान म्हणाले, “ मोहम्मद शाहिद यांच्या अकाली आणि दुर्भाग्यपूर्ण निधनामुळे भारताने एक मेहनती आणि गुणवान खेळाडू गमावला आहे. मोहम्मद शाहिद यांना वाचवण्यासाठी आपण शर्थीचे प्रयत्न केले मात्र दुर्देवाने त्यांचा जीव वाचवण्यासाठी आपले प्रयत्न आणि प्रार्थना कमी पडल्या. त्यांना मानवंदना. त्यांच्या आत्म्याला शांती लाभो.”